ทิโมธี เด็กซ์เตอร์

**ทิโมธี เด็กซ์เตอร์** (; 22 มกราคม ค.ศ. 1738 – 23 ตุลาคม ค.ศ. 1806) หรือผู้ขนานนามตนเองว่า **ลอร์ดทิโมธี เด็กซ์เตอร์** เป็นนักธุรกิจชาวอเมริกันที่มีชื่อเสียงจากพฤติกรรมและการเขียนที่แปลกประหลาด เขาร่ำรวยขึ้นจากการแต่งงานและการลงทุนที่ประสบความสำเร็จอย่างไม่น่าเชื่อหลายครั้งและใช้จ่ายทรัพย์สินของเขาอย่างสุรุ่ยสุร่าย แม้จะแทบไม่มีการศึกษาหรืออ่านไม่ออกเขียนไม่ได้ แต่เด็กซ์เตอร์ถือว่าตนเองเป็น "นักปรัชญาที่ยิ่งใหญ่ที่สุดในโลกเท่าที่รู้จัก" และเป็นผู้แต่งหนังสือ *[[A Pickle for the Knowing Ones]]* ซึ่งแสดงทัศนะของเขาในหัวข้อต่าง ๆ และกลายเป็นที่กล่าวขานจากความผิดปกติในการสะกดคำและข้อผิดพลาดทางไวยากรณ์

## ชีวิตและผลงาน
เด็กซ์เตอร์เกิดที่มัลเดน มณฑลอ่าวแมสซาชูเซตส์ เขามาจากครอบครัวยากจนเชื้อสายไอริชและอังกฤษที่อพยพมายังโลกใหม่ในศตวรรษก่อนหน้า เขาได้รับการศึกษาเพียงเล็กน้อยและออกจากโรงเรียนเพื่อไปทำงานเป็นแรงงานในฟาร์มตั้งแต่อายุ 8 ปี

เมื่ออายุได้ 16 ปี เขาเข้าเป็นเด็กฝึกงานของช่างฟอกหนัง ต่อมาใน ค.ศ. 1769 เขาย้ายไปที่นิวเบอรีพอร์ต รัฐแมสซาชูเซตส์ เขาแต่งงานกับเอลิซาเบธ ฟรอทิงแฮม แม่ม่ายผู้มั่งคั่งวัย 32 ปี และนำเงินนั้นไปซื้อคฤหาสน์ เด็กซ์เตอร์เปิดร้านค้าที่บริเวณชั้นใต้ดิน โดยขายกางเกงหนังมูส ถุงมือ หนังสัตว์ และไขปลาวาฬ ส่วนเอลิซาเบธก็ได้เปิดร้านขายอุปกรณ์เย็บปักถักร้อยด้วยเช่นกัน

ในช่วงสิ้นสุดสงครามปฏิวัติอเมริกา เขากว้านซื้อเงินตราภาคพื้นทวีป (Continental currency) จำนวนมากที่เสื่อมราคาและไม่มีค่าในขณะนั้น เมื่อสงครามสิ้นสุด รัฐบาลสหรัฐได้ชำระคืนตั๋วเงินเหล่านั้นที่ร้อยละหนึ่งของมูลค่าหน้าตั๋ว ในขณะที่รัฐแมสซาชูเซตส์ชำระคืนตั๋วเงินของตนเองตามราคาตราไว้ การลงทุนครั้งนี้ทำให้เขาได้กำไรมหาศาล เขาจึงสร้างเรือขึ้นสองลำและเริ่มทำธุรกิจส่งออกไปยังเวสต์อินดีสและยุโรป

เนื่องจากเขาเป็นผู้ที่แทบจะไม่มีการศึกษา สัญชาตญาณทางธุรกิจของเขาจึงถูกมองว่าแปลก เขาได้รับคำแนะนำให้ส่งเครื่องอุ่นเตียง (ใช้สำหรับทำความอบอุ่นบนเตียงในฤดูหนาวที่หนาวเหน็บของนิวอิงแลนด์) ไปขายต่อในเวสต์อินดีสซึ่งเป็นเขตเมืองร้อน คำแนะนำนี้เป็นกลอุบายที่คู่แข่งตั้งใจทำเพื่อแกล้งให้เขาล้มละลาย แต่กัปตันเรือของเขากลับนำเครื่องอุ่นเตียงเหล่านั้นไปขายเป็นกระบวยตักในอุตสาหกรรมกากน้ำตาลในท้องถิ่นและทำกำไรได้อย่างงาม ต่อมาเด็กซ์เตอร์ส่งถุงมือขนสัตว์ไปยังที่เดียวกัน ซึ่งพ่อค้าชาวเอเชียได้กว้านซื้อเพื่อส่งออกไปไซบีเรีย

มีผู้คนพูดล้อเลียนเขาว่าให้ "ขนถ่านหินไปนิวคาสเซิล" (ship coal to Newcastle - หมายถึงการทำสิ่งที่เปล่าประโยชน์) แต่เป็นความโชคดีที่เขาทำเช่นนั้นในช่วงที่มีการหยุดงานประท้วงของคนงานเหมืองในนิวคาสเซิลพอดี สินค้าของเขาจึงถูกขายได้ในราคาสูงเป็นพิเศษ อีกวาระหนึ่ง มีคนแกล้งหลอกเขาว่าเขาสามารถทำเงินได้จากการส่งถุงมือไปยังหมู่เกาะทะเลใต้ เรือของเขาเดินทางไปถึงที่นั่นทันเวลาที่จะขายถุงมือให้เรือสัญชาติโปรตุเกสที่กำลังเดินทางไปประเทศจีนพอดี

เขาส่งออกคัมภีร์ไบเบิลไปยังอินเดียตะวันออก และส่งแมวจรจัดไปยังหมู่เกาะในแคริบเบียน ซึ่งเขาก็ได้กำไรอีกครั้ง เนื่องจากเหล่ามิชชันนารีในตะวันออกต้องการคัมภีร์ไบเบิลและชาวแคริบเบียนก็ยินดีที่มีวิธีการจัดการกับปัญหาหนูระบาด นอกจากนี้เขายังสะสมกระดูกวาฬด้วยความเข้าใจผิด แต่สุดท้ายกลับขายได้กำไรในฐานะโครงเสริมคอร์เซ็ต

แม้จะถูกเยาะเย้ย แต่จากการโอ้อวดของเด็กซ์เตอร์ก็ทำให้เห็นชัดว่าเขาเข้าใจถึงคุณค่าของการผูกขาดตลาดในสินค้าที่ผู้อื่นมองว่าไม่มีค่าและเข้าใจถึงประโยชน์ของการ "แกล้งโง่"

สังคมชั้นสูงในนิวอิงแลนด์ปฏิเสธที่จะยอมรับเขา เด็กซ์เตอร์จึงซื้อบ้านหลังใหญ่ในนิวเบอรีพอร์ตจากนาธาเนียล เทรซี ผู้มีชื่อเสียงในสังคมท้องถิ่น และพยายามเลียนแบบคฤหาสน์ที่โดดเด่นของเทรซี เขาตกแต่งบ้านหลังนี้ด้วยหออะษาน มีนกอินทรีทองคำบนยอดหอหลังคาโดม สร้างสุสานสำหรับตนเอง และมีสวนที่มีรูปปั้นไม้ของบุคคลที่มีชื่อเสียง 40 รูป รวมถึงจอร์จ วอชิงตัน, วิลเลียม พิตต์, นโปเลียน โบนาปาร์ต, ทอมัส เจฟเฟอร์สัน และตัวเขาเอง โดยที่รูปปั้นของเขามีคำจารึกว่า "ข้าคือที่หนึ่งในตะวันออก ที่หนึ่งในตะวันตก และจอมปราชญ์ที่ยิ่งใหญ่ที่สุดในโลกตะวันตก" เด็กซ์เตอร์ยังซื้ออสังหาริมทรัพย์ในเชสเตอร์ รัฐนิวแฮมป์เชอร์ ที่นั่นเขาแนะนำให้คนเรียกเขาว่าเอิร์ลแห่งเชสเตอร์ (Earl of Chester) โดยเขาจะให้เหรียญควอเตอร์แก่เด็ก ๆ ที่เรียกเขาว่าลอร์ดเชสเตอร์ และเลี้ยงอาหารพร้อมเครื่องดื่มแก่ผู้ใหญ่ที่เรียกเขาเช่นนั้น

แม้จะโชคดีเพียงใด แต่ความสัมพันธ์กับครอบครัวของเขากลับย่ำแย่ เขามักบอกผู้ที่มาเยี่ยมเยียนว่าภรรยาของเขา (ซึ่งยังมีชีวิตอยู่) ได้เสียชีวิตไปแล้ว และผู้หญิงที่เดินไปมาอยู่ในตึกนั้นเป็นเพียงวิญญาณของเธอเท่านั้น มีเหตุการณ์หนึ่งที่เด็กซ์เตอร์แกล้งตายเพื่อดูว่าผู้คนจะมีปฏิกิริยาอย่างไร โดยมีผู้คนประมาณ 3,000 คนมาเข้าร่วมงานศพจำลองของเขา เมื่อเด็กซ์เตอร์ไม่เห็นภรรยาร้องไห้ เขาจึงเผยตัวว่าเป็นการหลอกลวง และหลังจบพิธีเขาได้ใช้ไม้เท้าทุบตีเธอเนื่องจากไม่ได้แสดงความโศกเศร้าต่อการตายของเขาอย่างเพียงพอ

เด็กซ์เตอร์กลายเป็นบุคคลประหลาดที่มีชื่อเสียงในเมือง เขาเป็นที่รู้จักจากความปรารถนาที่จะดำรงตำแหน่งระดับสูง เขาเขียนคำร้องจำนวนมากถึงทางการท้องถิ่นเพื่อขอให้เสนอชื่อเขาเข้าดำรงตำแหน่งสาธารณะ ในเดือนมีนาคม ค.ศ. 1776 เขาได้รับแต่งตั้งเป็น "ผู้แจ้งความเรื่องกวาง" (Informer of Deer) หน้าที่ของเขาคือการแจ้งให้ชาวเมืองทราบเมื่อมีกวางเข้ามาในพื้นที่และบังคับใช้กฎหมายเกี่ยวกับการล่ากวาง กล่าวกันว่าเด็กซ์เตอร์พอใจและภูมิใจในตำแหน่งของเขามาก แม้ในความเป็นจริงจะไม่มีกวางอยู่ในพื้นที่นิวเบอร์รีพอร์ตเลยก็ตาม เขาได้รับเลือกให้ดำรงตำแหน่งนี้ซ้ำทุกปีจนถึงเดือนมีนาคม ค.ศ. 1788

## งานเขียน

เมื่ออายุ 50 ปี เด็กซ์เตอร์ได้เขียนหนังสือ *[[A Pickle for the Knowing Ones]]* หรือที่รู้จักในอีกชื่อหนึ่งว่า *Plain Truth in a Homespun Dress* ซึ่งเขาระบายความอัดอั้นตันใจเกี่ยวกับเหล่านักการเมือง นักบวช และภรรยาของเขาเอง หนังสือเล่มนี้ประกอบด้วย 8,847 คำและ 33,864 ตัวอักษร แต่กลับไม่มีเครื่องหมายวรรคตอนใด ๆ รวมถึงมีการสะกดคำและการใช้ตัวพิมพ์ใหญ่ที่ผิดแผกจากปกติ นอกจากนี้เด็กซ์เตอร์ยังลงชื่อกำท้ายในตอนจบของทุกบท ราวกับว่าเนื้อหาเหล่านั้นคือจดหมาย ส่วนหนึ่งของเนื้อหาระบุไว้ว่า
 

ฉบับพิมพ์ครั้งแรกถูกตีพิมพ์โดยผู้เขียนที่เซเลม รัฐแมสซาชูเซตส์ ใน ค.ศ. 1802 ในช่วงแรกเด็กซ์เตอร์แจกจ่ายหนังสือของเขาฟรี แต่ต่อมามันกลับได้รับความนิยมและมีการตีพิมพ์ซ้ำถึงแปดครั้ง ฉบับพิมพ์ครั้งที่สองตีพิมพ์ที่นิวเบอรีพอร์ตใน ค.ศ. 1805 ซึ่งในฉบับนี้ เด็กซ์เตอร์ตอบโต้ข้อร้องเรียนเกี่ยวกับเรื่องที่หนังสือไม่มีเครื่องหมายวรรคตอนโดยการเพิ่มหน้าพิเศษที่มีเครื่องหมายวรรคตอนล้วน 11 บรรทัดพร้อมคำแนะนำว่าให้ผู้พิมพ์และผู้อ่านนำเครื่องหมายเหล่านี้ไปใส่ตรงไหนก็ได้ตามต้องการ หรือในคำพูดของเขาคือ "จะโรยพริกไทยกับเกลือใส่ตรงไหนก็ได้ตามใจชอบ" (thay may peper and solt it as they plese)

## อ้างอิง

## ที่มา
* 
* 
* 
* 

## แหล่งข้อมูลอื่น

* 
* 
* The Official Virtual Seat on the "Noue Systom of Knollege & Lite" Assigned the Notable and Most Noble Lord Timothy Dexter
* Complete transcription of "A Pickle for The Knowing Ones; or Plain Truths in a Homespun Dress" ~ with translation and annotations
* NPR's "Weekend Edition": The 'Literary' Legacy of Lord Timothy Dexter